tartuNLP/wikipedia-smugri-20251201 huggingface dataset:
Burn (Deep Purplen kappale)

”Burn” on Deep Purple -yhtyeen kappale vuonna 1974 julkaistulta "Burn"-albumilta. Se on albumin avausraita. Kappaleen ovat kirjoittaneet yhtyeen jäsenet Ritchie Blackmore, David Coverdale, Jon Lord ja Ian Paice. Glenn Hughesin nimeä ei mainittu alkuperäisissä tekijätiedoissa, mutta se on lisätty "Burn"-albumin vuonna 2004 julkaistun painoksen tietoihin.&lt;ref name="Young/23"&gt;Young: s. 23.&lt;/ref&gt;
Kappaleen riffi on lainattu George Gershwinin kappaleesta ”Fascinating Rhythm”, vaikkakin kitaristi Ritchie Blackmore väitti, että se oli vahinko. Kappaleessa on paikoin vaikutteita klassisesta musiikista. David Coverdale teki siihen neljät eri sanat, sillä hänellä oli toisinaan ongelmia kirjoittaa Blackmorea miellyttäviä sanoituksia. Blackmore halusi, että laulut käsittelisivät esimerkiksi demonologiaa ja mytologiaa.&lt;ref name="Young/10"&gt;Young: s. 10.&lt;/ref&gt;
Suurimman osan kappaleesta laulaa David Coverdale, mutta väliosissa laulaa basisti Glenn Hughes. Kappaleessa on sekä kitara- että kosketinsoitinsoolo. Myös Ian Paicen rumpujensoitto on esillä. Kappaleen albumiversio kestää noin kuusi minuuttia, singleversio alle neljä minuuttia.
Kappaleen lyhyemmäksi leikattu versio julkaistiin singlenä Yhdysvalloissa ja Japanissa. ”Might Just Take Your Life” -singlen heikon menestyksen vuoksi levy-yhtiö päätti julkaista myös albumin nimikappaleen singlenä. ”Burn” jäi kuitenkin vähälle radiosoitolle.
Muita versioita.
Metalliyhtye Riotin (myöhemmin Riot V) cover-versio kappaleesta julkaistiin "Nightbreaker"-studioalbumilla vuonna 1993. Myös metalliyhtye W.A.S.P. on tehnyt kappaleesta version, se julkaistiin ""-studioalbumilla vuonna 2009.
Suomenlahti-vuosi 2014

Suomenlahti-vuosi 2014 oli Suomen, Viron ja Venäjän yhteinen teemavuosi, joka kokosi asiantuntijat, päättäjät ja kansalaiset yhteistyöhön terveemmän ja turvallisemman Suomenlahden puolesta. Teemavuoden tavoitteena oli tuottaa tutkimustietoa poliittisen päätöksenteon tueksi sekä kannustaa ihmisiä Suomenlahden suojeluun. 
Kansainvälinen tutkimustyö jakautui viiteen teemaan: biologinen ja geologinen monimuotoisuus, ekosysteemin terveys, merialuesuunnittelu, merenkulun turvallisuus sekä kalat ja kalastus. Tutkimusteemat valittiin tukemaan kansallisen ja kansainvälisen lainsäädännön sekä kansainvälisten suojelusopimusten toteuttamista. Käytännön työssä yhteinen laaja havaintoverkosto, data-aineiston käyttö ja samanlaiset mittausmenetelmät olivat jo teemavuoden suunnittelussa keskeisessä asemassa.
Tasavallan presidentti Sauli Niinistö avasi Suomenlahti-vuoden 21.1.2014. Niinistö korosti puheessaan teemavuoden kattavuutta:
"Suomenlahden teemavuosi ei ole vain tutkijoita, poliitikkoja ja virkamiehiä varten. Kaikissa kolmessa osallistujamaassa olemme jo havainneet, että monet sidosryhmät, kuten kunnat, yritykset, kansalaisjärjestöt ja koulut haluavat osallistua teemavuoden tapahtumiin. Heidän panoksensa on erittäin tervetullut." 
Korkean poliittisen tason ja tutkimuksen lisäksi vuoden viettoon liittyi runsaasti kaupunkien ja monien muiden tahojen järjestämiä kansalaistapahtumia eri puolella Suomenlahden rannikkoa. Teemavuoteen kuului merkittävänä osana ympäristökasvatus, jota tehtiin sekä kansallisella että kansainvälisellä tasolla. Ympäristökasvatuksessa tuotettiin uusia Suomenlahti-aineistoja ja niitä hyödynnettiin kouluissa ja yleisötapahtumissa. 
Suomenlahti-vuoden toteutuksesta vastasi Suomen ympäristökeskus SYKE.
Dino Buzzati

Dino Buzzati-Traverso (16. lokakuuta 1906 Belluno, Italia – 28. tammikuuta 1972 Rooma) oli italialainen kirjailija, toimittaja, libretisti ja kuvittaja. Hänen merkittävimpänä teoksenaan pidetään romaania "Tataariaro" ("Il deserto dei Tartari") vuodelta 1940. Hän on kirjoittanut myös satuja.
Buzzati aloitti uransa milanolaisessa "Corriere della Sera" -sanomalehdessä vuonna 1928.
Buzzatin esikuvina mainitaan Edgar Allan Poe, Franz Kafka ja Rudyard Kipling. Teoksissa on todellisuutta ja kuvitelmia yhdisteleviä kansantarinoiden aineksia. Painajaismaisia tapahtumia kuvaavat kertomukset päättyvät usein vailla selitystä. Lähtökohtana on usein jokin arkinen tapahtuma, joka saa koko ihmiskuntaa koskettavan ulottuvuuden. Esimerkiksi "Tataariaro" on kuvaus siitä, miten elämä kuluu loppuun harhakuvia tavoitellessa.
Central European Football League

Central European Football League eli CEFL on amerikkalaisen jalkapallon monikansallinen kilpasarja, johon osallistuu eri kansallisten sarjojen parhaiten sijoittuneita joukkueita. Sarjaan osallistuu kaudella 2023 yksitoista joukkuetta.
CEFL on kasvanut viime vuosina nopeasti. Serbialaisten ja slovakialaisten joukkueiden yhteissarja kasvoi 2010-luvulla kuuden maan ja kahdentoista joukkueen kilpasarjaksi. Sarjan kilpatason kasvaessa ja ammattimaistuessa päätettiin vuonna 2018 perustaa alempi sarjataso CEFL Cup. Vuosina 2018 ja 2019 CEFL- ja NEFL-sarjojen mestarit kohtasivat Euroopan superfinaalissa.
CEFL on kehittynyt 2020-luvulla merkittäväksi seurajoukkueiden monikansalliseksi kilpasarjaksi muiden sarjojen lopetettua.
Krimin sotaretki

Krimin sotaretki oli toisessa maailmansodassa kahdeksan kuukauden kestoinen sarja taisteluita akselivaltain ja Neuvostoliiton joukkojen välillä Krimin niemimaan hallinnasta. Krimin aluetta puolustivat tuolloin Neuvostoliiton 51. armeija ja Mustanmeren laivasto. Sotaretki alkoi 26. syyskuuta 1941 Saksan 11. armeijan ja Romanian 3. armeijan ja 4. armeijan joukkojen ylitettyä Perekopinkannaksen ja vallattua alueen viisi päivää kestäneiden taisteluiden päätteeksi. 18. lokakuuta 1941 saksalaiset ja romanialaiset joukot etenivät Krimille vallaten Simferopolin 1. marraskuuta 1941, Aluštan 4. marraskuuta, Jaltan 9. marraskuuta ja Kertšin samassa kuussa. Puna-armeija valtasi Kertšin takaisin 30. joulukuuta 1941 onnistuneessa maihinnousuoperaatiossa.
Neuvostojoukot pysyivät Kertšin alueella, kunnes saksalaiset valtasivat kaupungin uudelleen 8. toukokuuta 1942 ajaen neuvostojoukot pois alueelta Kertšinniemen taistelussa 19. toukokuuta 1942. Sevastopol piiritettiin 30. lokakuuta 1941 alkaen. Puna-armeija onnistui torjumaan saksalaisten yritykset kaupungin valtaamiseksi, kunnes saksalaiset joukot mursivat kaupungin puolustuksen lopullisesti 29. kesäkuuta 1942 pakottaen kaupunkia puolustaneet joukot antautumaan 4. heinäkuuta 1942. Antautuminen päätti 250 päivää kestäneen kaupungin piirityksen ja sotaretken saksalaisten voittoon.
In Secret

In Secret (myös nimillä Therese ja Thérèse) on vuonna 2013 ensi-iltansa saanut Charlie Strattonin ohjaama ja käsikirjoittama yhdysvaltalainen eroottinen jännityselokuva. Eroottisen trillerin pääosissa ovat Elizabeth Olsen, Oscar Isaac, Tom Felton ja Jessica Lange. "In Secret" perustuu Émile Zolan klassikkoromaaniin "Thérèse Raquin" (1867).
Juoni.
"In Secret" sijoittuu 1860-luvun Pariisiin. Seksuaalisesti tukahtunut kaunis nuori nainen Thérèse Raquin (Elizabeth Olsen) on rakkaudettoman avioliiton vankina. Thérèse on naimisissa hänen sairaalloisen Camille-serkkunsa (Tom Felton) kanssa. Thérèsen dominoiva täti, madame Raquin (Jessica Lange), oli järjestänyt avioliiton. Päivät Thérèse viettää pienen kaupan kassan takana ja iltaisin hän katselee tätinsä ja hänen seurueensa dominon peluuta. Kun Thérèse tapaa aviomiehensä puoleensavetävän ystävän, Laurent LeClairen (Oscar Isaac), hän aloittaa tämän kanssa luvattoman rakkaussuhteen, mikä johtaa traagisiin seurauksiin.
Tuotanto.
Kate Winslet oli ollut kauan kiinnitettynä Thérèse Raquinin rooliin, kunnes Jessica Biel korvasi hänet. Tällöin Gerard Butler oli palkattu Laurent LeClairen rooliin. Vuoden 2011 syksyllä Elizabeth Olsen korvasi Jessica Bielin Thérèse Raquinin rooliin. Glenn Close oli alun perin kiinnitetty madame Raquinin rooliin, mutta vetäytyi projektista, jolloin Jessica Lange korvasi hänet.
Elokuvan kuvaukset alkoivat 9. toukokuuta vuonna 2012. Elokuvaa kuvattiin Serbian Belgradissa ja Unkarin Budapestissa. Kuvaukset päättyivät 21. kesäkuuta 2012.
Julkaisu ja vastaanotto.
"In Secret" sai ensi-iltansa Toronton elokuvajuhlilla Kanadassa 7. syyskuuta vuonna 2013. Itsenäisen ensi-iltansa elokuva sai Kalifornian Los Angelesissa Yhdysvalloissa 6. helmikuuta vuonna 2014. Tämän jälkeen "In Secret" pääsi rajoitettuun teatterilevitykseen 21. helmikuuta 2014.
"In Secret" sai ilmestyessään sekalaisia arvosteluja. Elokuvalla on Rotten Tomatoes -sivustolla 47 prosentin "mätä" arvosana, joka perustuu kuuteenkymmeneenneljään arvosteluun, joista kolmekymmentä ovat positiivisia ja kolmekymmentäneljä negatiivisia. Vaikka elokuva sai sekalaisia arvosteluja, Jessica Langen roolisuoritusta on erityisesti ylistetty.
Blanco y Negro Music

Blanco y Negro Music on espanjalainen levy-yhtiö, joka perustettiin vuonna 1978.
Koen Verweij

Koen Verweij (s. 26. elokuuta 1990 Koedijk) on alankomaalainen pikaluistelun olympiavoittaja ja maailmanmestari.
Verweij saavutti Sotšin olympialaisissa 2014 kultaa joukkuetakaa-ajossa. 1 500 metrillä hän sai hopeaa hävittyään Zbigniew Bródkalle vain 0,003 sekuntia. 1 000 metrillä hän sijoittui kuudenneksi. Pyeongchangin olympialaisissa 2018 hän saavutti pronssia yhteislähdössä ja joukkuetakaa-ajossa sekä sijoittui 1 000 metrillä yhdeksänneksi ja 1 500 metrillä 11:nneksi. 
Verweij on voittanut yleisluistelun MM-kilpailuissa maailmanmestaruuden Heerenveenissä 2014 sekä sijoittunut kolmanneksi Moskovassa 2012, neljänneksi Calgaryssa 2011 ja yhdeksänneksi Hamarissa 2013. Hän on voittanut joukkuetakaa-ajon maailmanmestaruuden Heerenveenissä 2012, Sotšissa 2013 ja Heerenveenissä 2015 sekä saanut pronssia Inzellissä 2011. 1 500 metrillä hän sai MM-pronssia 2015. 
Yleisluistelun EM-kilpailuissa Verweij on saavuttanut hopeaa Hamarissa 2014 ja Tšeljabinskissa 2015, pronssia Collalbossa 2011 ja sijoittunut neljänneksi Budapestissa 2012. Matkakohtaisissa EM-kilpailuissa hän on saanut pronssia 1 500 metrillä Kolomnassa 2018.
Verweij voitti nuorten maailmanmestaruuden yleisluistelussa ja 5 000 metrillä 2009 ja 2010 sekä joukkuetakaa-ajossa 2008 ja 2009. Nuorten MM-hopeaa hän sai yleisluistelussa 2008 ja 1 500 metrillä 2010 sekä MM-pronssia 1 000 metrillä ja joukkuetakaa-ajossa 2010.
Verweij sijoittui maailmancupin kokonaiskilpailussa kaudella 2013–2014 toiseksi ja voitti 1 500 metrin lajicupin. Maailmancupin osakilpailuissa hän on saavuttanut 1 500 metrillä kaksi voittoa, neljä kakkossijaa ja neljä kolmossijaa sekä 1 000 metrillä yhden kakkossijan. Hän on ollut yhdeksän kertaa voittamassa maailmancupin joukkuetakaa-ajoa.
Verweij kuului Alankomaiden joukkueeseen, joka teki joukkuetakaa-ajon maailmanennätyksen 3.37,17 Calgaryssa 9. marraskuuta 2013 ja 3.35,60 Salt Lake Cityssä 16. marraskuuta 2013. Hän on tehnyt 1 500 metrillä kolme kertaa Alankomaiden ennätyksen: 1.42,28 Salt Lake Cityssä 15. marraskuuta 2013, 1.41,95 Calgaryssa 3. joulukuuta 2017 ja 1.41,63 Salt Lake Cityssä 9. joulukuuta 2017. Hän on voittanut Alankomaiden-mestaruuden yleisluistelussa 2014 sekä 1 500 metrillä 2014 ja 2018.
Taidehalli TR1

Taidehalli TR1 oli visuaalisten taiteiden näyttelykeskus. Se oli toiminnassa 2005–2015 Tampereella Finlaysonin historiallisella tehdasalueella.
Näyttelyt.
Taidehalli TR1:n tiuhaan vaihtuvissa näyttelyissä esiteltiin kuva- ja mediataiteita, muotoilua, taidekäsityötä ja valokuvataidetta. Näyttelytoiminnasta vastasivat pääasiallisesti Tampereen taidemuseo, Tampereen nykytaiteen museo, mediamuseo Rupriikki, Valokuvakeskus Nykyaika sekä Pirkanmaan muotoilu- ja taideteollisuusyhdistys Modus. Taidehallia vuokrattiin myös muille näyttelynjärjestäjille. Tiloja hallinnoi Tampereen kaupungin museotoimi.
TR1:n näyttelytoiminta päättyi vuoden 2015 alussa. Tampereen kaupungin museopalvelujen mukaan taidehalli lakkautettiin taloudellisten syiden takia.
Rakennus.
Taidehalli TR1 toimi Suomen ensimmäisessä nykyaikaisessa tehdasrakennuksessa, joka on valmistunut vuonna 1837. Talosta on käytetty nimiä "Vanha tehdas", "Kuusivooninkinen" (tai "Kuusvooninkinen") ja "TR1" (’tehdasrakennus 1’). Rakennuksessa sijaitsi pitkään myös mediamuseo Rupriikki.
Euroopan kansallisten liikkeiden liitto

Euroopan kansallisten liikkeiden liitto (Alliance of European National Movements, AENM) on eurooppalainen puolue, jonka perustivat Unkarin, Ranskan, Italian, Ruotsin ja Belgian äärikansallismieliset ja äärioikeistolaiset puolueet Budapestissa vuonna 2009. Marine Le Pen erosi AENM:stä ja liittyi toiseen oikeistoryhmittymään (Euroopan vapausliitto EAF) vuonna 2011.
Ukrainan Svoboda-puolueella on ollut tarkkailijajäsenen asema AENM:ssä, mutta joidenkin tietojen mukaan heidät on erotettu, koska AENM:n unkarilaiset edustajat pitivät Svobodaa unkarilaisvastaisena ja Svobodan väitettiin hyökänneen Taka-Karpatiassa asuvaa unkarilaisvähemmistöä vastaan.
Marrit Leenstra

Marrit Leenstra (s. 10. toukokuuta 1989 Wijckel) on alankomaalainen pikaluistelun olympiavoittaja, maailman- ja Euroopan-mestari.
Leenstra kuului Sotšin olympialaisissa 2014 Alankomaiden joukkueeseen, joka voitti kultaa joukkuetakaa-ajossa. Lisäksi hän oli neljäs 1 500 ja kuudes 1 000 metrillä. Hän saavutti Pyeongchangin olympialaisissa 2018 hopeaa joukkuetakaa-ajossa ja pronssia 1 500 metrillä sekä sijoittui kuudenneksi 1 000 metrillä.
Leenstra on voittanut joukkuetakaa-ajon maailmanmestaruuden Sotšissa 2013, Kolomnassa 2016 ja Gangneungissa 2017 sekä saanut hopeaa Inzellissä 2011 ja Heerenveenissä 2015. Hän on sijoittunut MM-kilpailuissa 1 000 metrillä neljänneksi 2011 ja 2017, seitsemänneksi 2015 ja 2016 ja kahdeksanneksi 2013, 1 500 metrillä neljänneksi 2017, viidenneksi 2015, kuudenneksi 2016 ja kymmenenneksi 2009, yleisluistelussa neljänneksi 2011 sekä MM-sprinttikilpailuissa neljänneksi 2016 ja 2018 sekä kahdeksanneksi 2012. 
Matkakohtaisissa EM-kilpailuissa Leenstra on voittanut joukkuetakaa-ajossa kultaa sekä saanut 1 000 ja 1 500 metrillä pronssia 2018. Yleisluistelun EM-kilpailuissa hän on saanut pronssia 2011 sekä sijoittunut neljänneksi 2017 ja kuudenneksi 2008.
Leenstra voitti nuorten maailmanmestaruuden yleisluistelussa ja joukkuetakaa-ajossa 2008. Hän paransi nuorten maailmanennätystä kaksi kertaa 1 500 metrillä, kerran 1 000 metrillä ja miniottelussa.
Leenstra voitti 1 500 metrin maailmancupin kokonaiskilpailun kausilla 2012–2013 ja 2014–2015, sijoittui toiseksi kausilla 2010–2011, 2016–2017 ja 2017–2018 sekä kolmanneksi 2011–2012 ja 2015–2016. 1 000 metrin cupissa hän oli toinen kausilla 2014–2015 ja 2017–2018 sekä kolmas 2011–2012, 2015–2016 ja 2016–2017. Maailmancupin yhteiskilpailussa hän sijoittui toiseksi kaudella 2017–2018. Hän on voittanut viisi maailmancupin henkilökohtaista osakilpailua, sijoittunut 23 kertaa toiseksi ja 17 kertaa kolmanneksi.
Leenstra on voittanut Alankomaiden-mestaruuden yleisluistelussa 2011 ja 2012, sprinttiluistelussa 2013 sekä 1 000 metrillä 2011, 2013, 2014 ja 2015.
Bonneville

Bonneville on Christopher N. Rowleyn ohjaama ja Daniel D. Davisin käsikirjoittama yhdysvaltalainen draamakomediaelokuva, joka sai ensi-iltansa vuonna 2006. "Bonnevillen" pääosissa ovat Jessica Lange, Kathy Bates ja Joan Allen. Muissa rooleissa ovat muun muassa Tom Skerritt ja Christine Baranski.
"Bonneville" on ohjaaja Christopher N. Rowleyn ensimmäinen ohjaustyö pitkässä elokuvassa.
Juoni.
"Bonneville" kertoo kolmesta ystävättärestä, jotka aikuistuvat uudelleen ajaessaan Länsi-Yhdysvaltojen läpi. Arvilla Holdenilla (Jessica Lange) on edessään erittäin tärkeä päätös, ja hän pakkaa vuoden 1966 Bonneville-avoautonsa. Hän suuntaa Idahon Pocatellosta ystäviensä Margene Cunninghamin (Kathy Bates) ja Carol Brimmin (Joan Allen) kanssa kohti Kalifornian Santa Barbaraa. Huviretki muuttuukin löytöretkeksi, kun naiset alkavat löytää tietä omaan itseen, lupausten tärkeyteen, luopumisen vaikeuteen ja ystävyyteen.
Tuotanto.
"Bonneville" kuvattiin keväällä ja alkukesällä vuonna 2005 muun muassa Utahissa, Nevadassa ja Kaliforniassa.
Julkaisu ja vastaanotto.
"Bonneville" sai ensi-iltansa Kanadan Toronton elokuvajuhlilla 11. syyskuuta vuonna 2006. Toronton elokuvajuhlien jälkeen elokuva kiersi muitakin elokuvajuhlia, muun muassa Deauville American Film Festivalin Ranskassa, jossa elokuva esitettiin 9. syyskuuta vuonna 2007. "Bonneville" pääsi teatterilevitykseen vasta 29. helmikuuta vuonna 2008 Kanadassa ja rajoitetusti Yhdysvalloissa. Elokuva tuotti yhteensä noin 1,3 miljoonaa dollaria.
"Bonneville" ei ollut kriittinen eikä taloudellinen menestys. Elokuvalla on Rotten Tomatoes -sivustolla 40 prosentin "mätä" arvosana, joka perustuu neljäänkymmeneen arvosteluun, joista kuusitoista ovat positiivisia ja kaksikymmentäneljä negatiivisia.
"Bonnevillen" DVD-julkaisu julkaistiin kesällä 2008.
Kiveskives

Kiveskives on Turussa vuonna 2008 perustettu kolmihenkinen yhtye, joka soittaa "Nintendo-rockia". Kappaleet ovat täysin instrumentaalisia, joskin osa sisältää satunnaisia huudahduksia ja hoilauksia. Yhtye on keikkaillut aktiivisesti Suomessa ja muualla Euroopassa vuodesta 2009 lähtien.
Yhtyeen toinen studioalbumi "J.S. Bach In His Favourite Disco" julkaistiin 4. huhtikuuta 2014.
Sukulaisrakkautta

Sukulaisrakkautta () on Sam Shepardin ohjaama ja käsikirjoittama yhdysvaltalainen draamaelokuva, joka sai ensi-iltansa vuonna 1988. Draamaelokuvan pääosissa ovat Jessica Lange, Charles Durning ja Tess Harper. "Sukulaisrakkautta" sijoittuu Minnesotan maaseudulle maanviljelijäperheeseen. Circle JS Productions ja Nelson Entertainment toimivat elokuvan tuotantoyhtiöinä.
"Sukulaisrakkautta" kuvattiin Minnesotan Duluthissa ja Belgian Gentissä. Elokuva sai ensi-iltansa Kanadan Toronton elokuvajuhlilla 10. syyskuuta vuonna 1988. Oman ensi-iltansa "Sukulaisrakkautta" sai 9. marraskuuta New Yorkissa, minkä jälkeen elokuva pääsi teatterilevitykseen 11. marraskuuta. Elokuvalla on Rotten Tomatoes -sivustolla 17 prosentin "mätä" arvosana, joka perustuu kuuteen arvosteluun, joista yksi on positiivinen ja viisi negatiivisia. Elokuvan DVD-julkaisu julkaistiin 15. tammikuuta vuonna 2011.
"Video-oppaassa" vuodelta 1994 Bello Romano sanoo hyvien näyttelijöiden menevän hukkaan Shepardin unettavassa esikoisohjauksessa. Hän antaa sille yhden tähden viidestä, mikä vastaa sanallista arviota ”huono”.
Taisteleva tutkimus

Taisteleva tutkimus on Juha Suorannan ja Sanna Ryynäsen kirjoittama ensimmäinen suomenkielinen tietokirja ”taistelevista” tutkimusmenetelmistä. Niillä tarkoitetaan kriittisesti kantaa ottavia, osallistuvia ja toiminnallisia tutkimustapoja, joissa sosiaalista todellisuutta tarkastellaan ja maailmaa muutetaan yhdessä ihmisten kanssa.
Tekijät suhtautuvat kriittisesti yliopistoissa tehtävään yhteiskuntatieteelliseen tutkimukseen, joka ohjautuu yhä enemmän muusta kuin tavallisten ihmisten ongelmien ratkaisemisesta. Yliopistotutkijat ovat tekijöiden mukaan joutuneet ”julkaise tai tuhoudu” -tilanteeseen: on julkaistava paljon, jotta saa pitää työpaikkansa. Suoranta ja Ryynänen ehdottavat, että yhteiskuntatieteilijän tehtävä on kirjoittamisen ja julkaisemisen lisäksi osallistuminen ja yhteistoiminta. "Ei vain mennä kertomaan tutkituille tutkimustuloksista, vaan tehdään yhdessä. Tällainen yhteiskuntatiede, jolla tavoitellaan yhteiskunnallista oikeudenmukaisuutta ja solidaarisuutta, on hieman unohtunut ja halusimme tuoda sen näkyviin", sanoo Suoranta. Ryynänen painottaa, että kysymys on nimenomaan oppikirjasta, jonka tarkoitus on olla "herättelijä, että asioita voi tehdä monella tavalla. Tutkimuksella voi, ja sillä saa olla yhteiskunnallista merkitystä.
Kirjassa kootaan yhteen parikymmentä tutkimusperinnettä ja lähestysmistapaa, kuten sorrettujen pedagogiikka, kriittinen psykologia, kriittinen ja osallistuva toimintatutkimus, julkinen sosiologia, työläistutkimus, sosiologinen aikalaisanalyysi ja yhdessä kulkemisen menetelmä sekä suoraan puhumisen menetelmä ja kriittinen antropologia. Tekijät kokosivat yhteen kantaa ottavan ja osallistuvan tutkimusperinteen tarkoituksenaan "tuoda näkymättömissä olleen yhteiskuntatieteen esiin ja toteuttaa tällä tavalla yliopiston yhtä tehtävää, joka on uuden sukupolven nahan luonti ja kriittisen toiminnan esiin tuonti".
Teoksen vastaanotto.
Filosofi Teppo Eskelinen kuvaa Taistelevaa tutkimusta perusteelliseksi esitykseksi taistelevan tutkimuksen monista tavoista. Kirjan arvo määrittyy Eskelisen mukaan "tulevien vuosien aikana, kun selviää, tullaanko Taisteleva tutkimus näkemään oppikirjakäytössä. Tällaisen menetelmäkirjan vastaanoton ydinkysymys on, tuleeko kirja osoittamaan tietä uusille opiskelijasukupolville kohti kamppailevaa yhteiskuntatiedettä. Samalla mitataan myös suomalaisen yliopistolaitoksen herkkyys kirjan esittelemille ideoille."
Mussolinin salattu rakkaus

Mussolinin salattu rakkaus ("Vincere") on Marco Bellocchion ohjaama elokuva vuodelta 2009.
Elokuva kertoo surullisen tarinan Italian fasistidiktaattori Benito Mussolinin ensimmäisen maailmansodan aikaisesta rakastajattaresta Ida Dalserista. Pääosassa näyttelee Giovanna Mezzogiorno.
"Helsingin Sanomien" elokuva-arvostelijan Leena Virtasen mukaan "Mussolinin salattu rakkaus" on "taitavasti tehty", kun taas "Tv-maailman" Matti Rämön mukaan se on "tasapaksua perusepookkia", joka fasismin kehitystä kuvatessaan "muuttuu pauhaavaksi pakkomielteen kuvaukseksi".
Robin Sid

Robin Sid (s. 21. syyskuuta 1994 Inkoo) on suomalainen jalkapalloilija, joka edustaa Ykkösessä pelaavaa Ekenäs Idrottsföreningiä. Hän on pelipaikaltaan hyökkäävä keskikenttäpelaaja.
Sid siirtyi IFK Mariehamniin vuoden 2013 lopussa yksivuotisella sopimuksella. Ensimmäisen ottelunsa joukkueessa hän pelasi tammikuussa 2014. Aiemmin Sid on pelannut Kakkosta Ekenäs Idrottsföreningissä. Sid vakiinnutti paikkansa IFK Mariehamnin pelaavassa kokoonpanossa ja ollut voittamassa seuran riveissä mm. Suomen cupin vuonna 2015 ja Suomen mestaruuden kaudella 2016. Päättynyt kausi 2019 oli Sidille IFK Mariehmanin riveissä kuudes. Sid siirtyi kaudeksi 2020 Seinäjoen Jalkapallokerhoon.
Nadezhda Bruk

Nadezhda Bruk (os. "Mislavskaja") (15. elokuuta 1940 Moskova – 5. elokuuta 2022 Tampere) oli suomalainen kuoronjohtaja sekä kuoronjohdon, pianonsoiton, yksinlaulun, musiikin teorian ja säveltapailun opettaja. Venäjällä syntynyt Bruk asui Suomessa vuodesta 1974 ja sai Suomen kansalaisuuden 1979.
Elämä.
Nadezhda Brukin isä oli kommodori Jefrem Mislavskij, joka toimi merivoimissa rakennusinsinöörinä, äiti Ida Dinnerstein oli metallinvalmistusinsinööri.
Vuosina 1949–1956 Bruk opiskeli Pietarin musiikkiopiston alaisessa seitsenvuotisessa musiikkikoulussa pianonsoittoa ja sen jälkeen musiikkiopistossa kuoronjohtoa. Vuonna 1960 hänet hyväksyttiin Pietarin valtiolliseen Rimski-Korsakov-konservatorioon, missä hän opiskeli kuoronjohtoa tunnetun venäläisen kuoronjohtajan professori Ivan Poltavtsevin johdolla. Poltavtsev myös kutsui Brukin assistentikseen Pietarin valtiolliseen kulttuurin ja taiteen yliopistoon, jossa Poltavtsev oli tuolloin luomassa kuoronjohdon laitosta.
Vuonna 1973 Bruk muutti perheineen Neuvostoliitosta ensin Yhdysvaltoihin ja sieltä Suomeen. Vuodesta 1974 (pois lukien vuodet 1978–1984) hän asui Tampereella, jonne hänet oli alun perin kutsuttu opettajaksi Tampereen konservatorioon yhdessä aviomiehensä, diplomi-säveltäjä Fridrich Brukin kanssa.
Pedagoginen ja taiteellinen toiminta.
1970- ja 1980-luvuilla Nadezhda Bruk johti useita kuoroja sekä opetti pianonsoittoa ja yksinlaulua eri kaupungeissa Suomessa. 
Aamulehti uutisoi 22. toukokuuta 1975 Brukin johtaman Tampereen konservatorion lapsikuoron esiintymistä sanoin: ”Iso lapsikuoro lumosi kuulijat.”
Bruk saavutti menestystä myös opettajana: useat hänen oppilaansa ovat edenneet näkyviin asemiin Suomen musiikkielämässä (yksinlaulajat, kuoron- ja orkesterinjohtajat, pianistit).
Vuonna 1979 Brukin johtama Kouvolan Mieskuoro esiintyi menestyksellisesti konserttivierailullaan Saksan liittotasavallassa. Sanomalehti "Westfälische Rundshau" kirjoitti suomalaisen mieskuoron vierailusta seuraavasti: ”’Vaeltavat leikarit’ Suomesta saivat yleisöltä myrskyisät suosionosoitukset esittäessään meillä Saksassa J.S.Bachin, W.A.Mozartin, F.Schubertin ja L. van Beethovenin teoksia”. Erityisesti saksalaista kriitikkoa hämmästytti se, että 40-henkistä suomalaista mieskuoroa kykeni oivallisesti johtamaan naisjohtaja, mikä siihen aikaan oli vielä harvinaista. Vuonna 1987 Вruk perusti yhdessä aviomiehensä Fridrich Brukin kanssa Tampereelle Piano-opisto Brukin.
Julkaisut ja muu toiminta.
1) Kolmiosainen säveltapailun oppikirja opiskelijoille ja yksinlaulun ammattilaisille:
2) Kustannustoiminta:
Fridrich Brukin sävellysten nuottikirjoja:
Fridrich Brukin sävellysten CD-levyjä, esiintyjinä Viron, Latvian, Liettuan ja Suomen filharmonisia orkestereita:
Nelfinaviiri

Nelfinaviiri (C32H45N3O4S) on peptidomimeetti eli peptidejä rakenteeltaan muistuttava aine. Yhdistettä käytetään HIV:n ja AIDS:n hoidossa ja se kuuluu proteaasien estäjiin.
Vaikutusmekanismi ja käyttö.
Nelfinaviiri on HIV:n proteaasin inhibiittori ja yhdiste sitoutuu proteaasien aktiiviseen kohtaan estäen entsyymien toiminnan. Tämä johtaa siihen, että virukset eivät kykene kehittymään lisääntymiskykyisiksi ja infektiota aiheuttaviksi. Yhdiste metaboloituu ihmisen maksassa Sytokromi P450 -ryhmän entsyymien kuten CYP3A4:n vaikutuksesta ja osa aineenvaihduntatuotteista ovat aktiivisia HI-virusta vastaan. HIV:n hoidossa nelfinaviiriä käytetään yhdessä muiden antiretroviraalien kanssa. Uudemmat lääkeaineet ovat kuitenkin suurimmaksi osaksi syrjäyttäneet sen. Nelfinaviirin käyttöä syöpälääkkeenä on tutkittu.
Haittavaikutukset.
Tyypillisin nelfinaviirin haittavaikutus on ripuli. Harvinaisemmin esiintyviä oireita ovat allerginen ihottuma, huonovointisuus, päänsärky, neuropatia ja heikkous.
Myh’ailo Fomenko

Myh’ailo Ivanovytš Fomenko (, , 19. syyskuuta 1948 Mala Rybytsja, Sumyn alue, Ukrainan SNT, Neuvostoliitto – 29. huhtikuuta 2024) oli ukrainalainen jalkapalloilija ja jalkapallovalmentaja. Hän voitti Neuvostoliiton maajoukkuessa olympiapronssia, ja valmentajana hän toimi muun muassa Ukrainan maajoukkueen päävalmentajana.
Omalla pelaajaurallaan puolustajana pelannut Fomenko kuului Valeri Lobanovskyin valmentamaan Dynamo Kiovan joukkueeseen, joka voitti Cup-voittajien cupin ja UEFA-supercupin vuonna 1975. Hän pelasi myös 24 ottelua Neuvostoliiton maajoukkuessa ja oli voittamassa olympiapronssia Montrealissa 1976.
Valmentajaurallaan Fomenko toimi Dynamon ohella muun muassa Metalist Harkovan ja Tavrija Simferopolin valmentajana. Joulukuussa 2012 hänet nimettiin Ukrainan maajoukkueen päävalmentajaksi. Fomenko johdatti Ukrainan MM2014-jatkokarsintoihin ja EM2016-lopputurnaukseen. Ukraina kuitenkin hävisi kaikki EM-alkulohkonsa ottelut ja putosi kisoista. Turnauksen jälkeen Fomenko ilmoitti, ettei jatka sopimustaan liiton kanssa.
X3D

X3D on lisenssimaksuvapaa ISO-standardi XML-pohjainen tiedostomuoto 3D-grafiikan esittämiseen. Se on kehitetty Virtual Reality Modeling Languagen (VRML) seuraajaksi.
Standardi koostuu useammasta osasta:
Providence Grays

Providence Grays oli Major League Baseball -joukkue Rhode Islandin Providencesta. Joukkue pelasi National Leaguessa vuosina 1878-1885. Joukkue voitti liigan mestaruuden kahdesti ja vuonna 1884 se kukisti 1800 -luvun World Series -versiossa New York Metropolitansin, joka oli American Associationin mestari samana vuonna.
Puoliammattilaisjoukkue "Rhode Islands" perustettiin 1875. Kun National League päätti kauden 1877 jälkeen pudottaa Hartfordin joukkueen, valittiin Providence korvaamaan tämän paikan. Uusi joukkue perustettiin virallisesti 16. tammikuuta 1878, jäsenyyttä se haki 21. tammikuuta ja hyväksyttiin liigan jäseneksi 6. helmikuuta. Messer Street Groundsin remontti alkoi 1. huhtikuuta ja se saatiin valmiiksi 1. toukokuuta, vain viitisen minuuttia ennen kauden avausottelun alkua.
Joukkueen johtavia pelaajia mestaruuskaudella 1879 oli John Montgomery Ward, joka myöhemmin on valittu Baseball Hall of Fameen. Oletettavasti joukkue oli myös ensimmäinen, jossa pelasi afrikkalaista taustaa omaava pelaaja, William Edward White, Brown Universityn opiskelija. 
23. lokakuuta 1884 Grays voitti New York Metropolitansin 6-0 ottelussa, jota pidetään ensimmäisenä virallisena liigojenvälisenä postseason kamppailuna. Joukkueen peliä johti ässäsyöttäjä Charles "Old Hoss" Radbourn. Wardin, Whiten ja Radbournen lisäsi Hall of Fameen ovat päässeet joukkueesta George Wright, Harry Wright ja Lip Pike
Taloudellisten ongelmien takia joukkue poistui liigasta kauden 1885 jälkeen.
Seuralla on nimissään MLB:n suurin nollapelivoitto. 21. elokuuta 1883 se voitti Philadelphia Philliesin 28–0.
Toiminnanohjaus

Toiminnanohjauksella tarkoitetaan joko taito- eli toimintamuistin ei-tahdonalaista toimintaa tai tahdonalaisia keinoja, joilla haluttu tavoite pyritään saavuttamaan. Viimeksi mainittuihin kuuluvat esimerkiksi oman toiminnan tietoinen suunnittelu, koordinointi ja valvominen. 
Toiminnanohjauksen häiriöt.
Toiminnanohjauksen häiriöillä viitataan muun muassa ADD-/ADHD:ssä, Autismin kirjon oireyhtymissä, älyllisessä kehitysvammaisuudessa ja vaskulääridementiassa esiintyviin kognitiivisiin vaikeuksiin, jotka voivat lievinäkin haitata arjesta ja työtehtävistä selviytymistä. Toiminnanohjauksen häiriöt ovat samoja oireita, joita esiintyy dementoivissa sairauksissa, mutta dementia-sanaa käytetään yleensä vain silloin, kun potilaan kognitiivinen taso laskee aiemmasta.
Toiminnanohjauksen häiriöt voivat liittyä joko taito- eli toimintamuistin tahdosta riippumattomaan toimintaan tai tahdonalaiseen tietoiseen toiminnanohjaukseen. 
Ylemmän tason tietoisen toiminnanohjauksen ongelmat tarkoittavat puutteellista kykyä suunnitella, koordinoida ja valvoa tietoisesti omaa toimintaansa. 
Tahdosta riippumaton eli automaattinen taito- eli toimintamuisti huolehtii esimerkiksi siitä, että ihmiset kykenevät muistamaan asioita ilman, että heidän olisi tarvinnut painaa niitä tietoisesti mieleensä. Osa toimintamuistin säätelemistä toiminnoista liittyy asioiden tekemiseen aina samalla tavalla samassa tilanteessa kuten avainten laittaminen paikoilleen kotiin saavuttaessa ja valojen sammuttaminen kotoa poistuttaessa. Niin ikään motorinen harjaantuminen liittyy siihen, että aivojen alemmat osat ottavat vastatakseen tiettyjen liikesarjojen suorittamisesta, jolloin toiminta voi tapahtua taloudellisemmin ja nopeammin kuin tietoisen ohjauksen avulla.
Muistissa on myös erityinen ennakoiva osa-alue, joka huolehtii, että omaan toimintaan liittyvät asiat aktivoituvat ihmisen mielessä juuri oikeana ajankohtana. Ihmiset esimerkiksi pukevat yleensä automaattisesti alusvaatteet ennen päällysvaatteita ilman, että heidän tarvitsee suunnitella vaatteidensa pukemisjärjestystä. Toiminnanohjauksen häiriö saattaa kuitenkin oireilla kehitysvammaisilla Kannerin autisteilla ja aivovauriopotilailla siten, että he saattavat pukea vaatteet väärässä järjestyksessä.
Toiminnanohjauksen häiriöiden arviointiin ei ole olemassa luotettavia testejä. 
Toiminnanohjauksen häiriöiden kompensointi.
Työnantaja voi halutessaan kompensoida työntekijällään esiintyvää ylemmän tason toiminnanohjauksen häiriötä tarjoamalla hänelle aktiivisia työnjohdollisia palveluita. Jos häiriö on paha, ihminen tarvitsee hoitajaa, joka suunnittelee ja aikatauluttaa hänen toimintaansa reaaliajassa. 
Automaattisessa toiminnanohjauksessa esiintyviä häiriöitä voi pyrkiä kompensoimaan niitä tietoisella toiminnan ohjauksella kuten tarkalla etukäteissuunnittelulla sekä kalenterin ja muistilappujen seuraamisella. Samoina toistuvien helppojen rutiinitoimintojen suorittaminen tietoisen suunnittelun ja muistilappujen avulla kuluttaa kuitenkin aivokapasiteettia ja henkistä energiaa, jotka olisivat käytettävissä muihin asioihin, jos ihmisellä ei olisi toiminnanohjauksen häiriötä.
Olga Fatkulina

Olga Aleksandrovna Fatkulina (, s. 23. tammikuuta 1990 Tšeljabinsk) on venäläinen pikaluistelun maailmanmestari.
Fatkulina saavutti Sotšin olympialaisissa 2014 hopeaa 500 metrillä kahden luistelun yhteisajalla 75,06. 1 000 metrillä hän sijoittui neljänneksi ja 1 500 metrillä yhdeksänneksi. Kansainvälinen olympiakomitea ilmoitti kuitenkin marraskuussa 2017 Fatkulinan syyllistyneen Sotšin kisoissa dopingrikkomukseen, ja hänen suorituksensa hylättiin. Hän sai lisäksi elinikäisen kilpailukiellon olympialaisiin. Pekingin olympialaisissa 2022 hän oli 500 metrillä kymmenes.
Fatkulina voitti 1 000 metrin maailmanmestaruuden Sotšissa 2013 ajalla 1.15,44. Samojen kisojen 500 metrillä hän sai pronssia. Joukkuesprintissä hän sai MM-pronssia Inzellissä 2019. Hän saavutti Salt Lake Cityssä 2020 MM-hopeaa 1 000 metrillä ja joukkuesprintissä sekä pronssia 500 metrillä. Hän saavutti 500 metrin MM-pronssia 2021. Hän oli MM-kilpailujen 500 metrillä viides 2015 ja seitsemäs 2016 sekä 1 000 metrillä neljäs 2021 ja yhdeksäs 2019. Sprinttereiden MM-kilpailuissa hän saavutti pronssia 2018 ja 2020. Lisäksi hän on sijoittunut viidenneksi 2015, kuudenneksi 2016, kahdeksanneksi 2010 sekä yhdeksänneksi 2013, 2017 ja 2019. EM-kilpailujen 500 metrillä hän voitti kultaa 2020. Joukkuesprintissä hän saavutti EM-kultaa 2018 ja 2020 sekä sprinttiottelussa pronssia 2017 ja 2019.
Hän saavutti nuorten MM-kilpailuissa Zakopanessa 2009 kultaa 500 metrillä sekä pronssia 1 000 ja 1 500 metrillä.
Fatkulina voitti 500 metrin maailmancupin kokonaiskilpailun kaudella 2013–2014. 1 000 metrin cupissa hän sijoittui samalla kaudella kolmanneksi ja maailmancupin yhteiskilpailussa neljänneksi. Kaudella 2012–2013 hän sijoittui neljänneksi 500 metrin ja kuudenneksi 1 000 metrin cupissa. Hän oli 500 metrin cupissa viides kaudella 2017−2018. Seuraavalla kaudella hän sijoittui 500 metrin cupissa kolmanneksi ja 1 000 metrillä kuudenneksi. Hän oli kolmas sekä 500 että 1 000 metrin cupissa 2020 ja 500 metrillä kolmas 2021. Hän on voittanut viisi maailmancupin henkilökohtaista osakilpailua, sijoittunut seitsemän kertaa toiseksi ja 19 kertaa kolmanneksi.
Karel Holý

Karel Holý (3. helmikuuta 1956 – 23. marraskuuta 2024) oli tšekkoslovakialainen jääkiekkoilija. Hän oli pelipaikaltaan keskushyökkääjä, joka tunnettiin aggressiivisesta ja taistelevasta pelityylistään.
Ura.
Seuraura.
Holý edusti kotimaassaan ainoastaan HC Sparta Prahaa, jossa hän pelasi ensimmäiset Tšekkoslovakian pääsarjaottelunsa kaudella 1974–1975, jolloin Holý teki 38 runkosarjaottelussa tehot 7+12=19. Hän teki liigan yhden kauden piste-ennätyksensä kaudella 1982–1983 tehoilla 23+31=54, joilla Holý oli Sparta Prahan paras maalintekijä ja toiseksi paras pistemies Pavel Richterin jälkeen. Hän jakoi koko Tšekkoslovakian pääsarjan pistepörssin kuudennen sijan HC Plzeňin František Černýn kanssa.
Kaikkiaan Holý pelasi Sparta Prahassa yksitoista kautta. Kaudeksi 1986–1987 hän siirtyi pitkäaikaisen tutkaparinsa Pavel Richterin kanssa Saksan Eishockey-Bundesligan ESV Kaufbeureniin. Holý pelasi joukkueessa kolme kautta ja oli kaudella 1987–1988 Kaufbeurenin paras pistemies ja syöttäjä tehoilla 15+30=45. Kauden 1988–1989 hän pelasi Suomen II-divisioonassa Iisalmen Peli-Karhujen riveissä.
Maajoukkueura.
Holý edusti Tšekkoslovakiaa Lake Placidin olympiakisoissa 1980. Hän kuului myös Kanada-cupissa hopeaa voittaneeseen joukkueeseen vuonna 1976, mutta Holý ei mahtunut kuitenkaan kertaakaan Tšekkoslovakian kokoonpanoon. Hän pelasi myös alle 20-vuotiaiden MM-kilpailuissa vuonna 1976, jolloin Tšekkoslovakia voitti pronssia. Hän voitti koko turnauksen maalipörssin ja sijoittui pistepörssissä toiseksi Neuvostoliiton Valeri Evstifejevin jälkeen. Holý valittiin tähdistökentälliseen. Hän pelasi myös alle 19-vuotiaiden EM-kilpailuissa vuonna 1975, jolloin Tšekkoslovakia voitti hopeaa. Holý palkittiin turnauksen parhaana hyökkääjänä.
Muuta.
Holý työskenteli uransa jälkeen työskennellyt muun muassa juniorivalmentajana ja urheiluliikeyrittäjänä.
Cuneo

Cuneo on kaupunki Italiassa. Se on Etelä-Piemonten suurin kaupunki ja Cuneon maakunnan pääkaupunki. Kaupunki on perustettu vuonna 1198. 
Nähtävyyksiä.
Kaupungin nähtävyyksiä ovat 1200-luvulla rakennetussa entisessä San Francescon kirkossa sijaitseva paikallismuseo sekä suuri keskusaukio Piazza Calimbert. 
Ystävyyskaupungit.
Cuneon ystävyyskaupunkeja ovat:
Olga Graf

 
Olga Graf (, s. 15. heinäkuuta 1983) on venäläinen pikaluistelun olympia- ja MM-mitalisti.
Graf saavutti Sotšin olympialaisissa 2014 pronssia 3 000 metrillä ajalla 4.03,47 ja joukkuetakaa-ajossa. 5 000 metrillä hän sijoittui neljänneksi.
Graf sai hopeaa yleisluistelun MM-kilpailuissa Heerenveenissä 2014. Viidenneksi hän sijoittui 2017. Matkakohtaisissa MM-kilpailuissa hän on saanut joukkuetakaa-ajossa pronssia 2015, 2016 ja 2017. Lisäksi hän on sijoittunut 1 500 metrillä seitsemänneksi 2016 ja 2017, 3 000 metrillä kymmenenneksi 2012, kahdeksanneksi 2015 ja 2016 ja seitsemänneksi 2017 sekä 5 000 metrillä neljänneksi 2012, yhdeksänneksi 2013 ja viidenneksi 2015. 
Matkakohtaisissa EM-kilpailuissa Graf on saavuttanut hopeaa joukkuetakaa-ajossa 2018. Yleisluistelun EM-kilpailuissa hän on ollut kahdeksas 2012, kuudes 2013 ja 2014, neljäs 2015, seitsemäs 2016 ja viides 2017.
Graf on sijoittunut maailmancupin 3 000/5 000 metrin yhdistetyssä cupissa seitsemänneksi kaudella 2012–2013 sekä neljänneksi kausilla 2013–2014 ja 2015–2016. Maailmancupin osakilpailussa hän on sijoittunut neljä kertaa kolmanneksi 3 000 metrillä sekä kerran 1 500 ja 5 000 metrillä.
Elin Granholm

Elin Edit Johanna Granholm-Hedenheim (2. helmikuuta 1902 New York – 30. elokuuta 1981 Kokkola) oli suomalainen opettaja ja ruotsin kielellä kirjoittanut runoilija.
Elin Granholmin vanhemmat olivat Adolf ja Johanna Granholm. Hän oli naimisissa rakennusmestari Verner Rafael Olof Hedenheimin kanssa.
Granholm toimi vuodesta 1938 alakoulun opettajana Sokojan kylässä Kokkolan lähellä.
Henry Eskelinen

Henry Eskelinen (s. 2. tammikuuta 1970 Joensuu) on suomalainen entinen jääkiekkomaalivahti. Hän pelasi urallaan yhteensä 26 SM-liigaottelua Joensuun Kiekko-Pojissa, mutta pelasi suurimman osan urastaan kuitenkin alemmissa sarjoissa. Eskelinen pelasi myös varsin menestyksekkäästi ikäkausimaajoukkueissa.
Ura.
Seuraura.
Eskelinen on Joensuun Kiekko-Poikien kasvatti. Hän esiintyi seuran miesten joukkueessa luukkuvahtina yhden I-divisioonaottelun verran kausina 1986–1987 ja 1987–1988. Kaudella 1988–1989 Eskelinen sai ensimmäiset pelinsä I-divisioonassa, jossa hän pelasi 17 runkosarjaottelua torjuntaprosentilla 91,14%. Hän toimi kakkosmaalivahtina Juha Jääskeläiselle (torjuntaprosentti 90,83%) ja he valloittivat yhdessä koko sarjan maalivahtitilaston kärjen. JoKP voitti I-divisioonan runkosarjan ja nousi kauden päätteeksi SM-liigaan.
Kaudella 1989–1990 Eskelinen jatkoi SM-liigassa JoKP:n kakkosmaalivahtina Jääskeläiselle ja pelasi 18 runkosarjaottelua. Hänet valittiin kauden päätteeksi liigan tulokkaiden tähdistökentälliseen. Seura jäi kuitenkin runkosarjassa viimeiseksi ja putosi seuraavaksi kaudeksi takaisin I-divisioonaan. Eskelinen jäi kaudella 1990–1991 Jääskeläistä huomattavasti vähemmälle peliajalle ja pelasi vain kaksi ottelua. JoKP nousi taas SM-liigaan kaudeksi 1991–1992. Eskelinen pelasi kahdeksan ottelua, mutta putosi kauden mittaan joukkueen maalivahtihierarkiassa kolmanneksi, kun Tapparassa kauden aloittanut Juha Virenius pelasi loppukautensa JoKP:n ykkösmaalivahtina. Joukkueen kausi päättyi taas putoamiseen I-divisioonaan.
Vuosina 1995–1999 Eskelinen pelasi II-divisioonaa Iisalmen Peli-Karhuissa. Uransa viimeisen kauden 1999–2000 hän pelasi samaa sarjaa Kajaanin Hokissa.
Maajoukkueura.
Eskelinen pelasi alle 20-vuotiaiden MM-kilpailuissa vuosina 1989 ja 1990. Hänet palkittiin jälkimmäisessä turnauksessa Mika Strömbergin ja Mika Välilän kanssa Suomen parhaina pelaajina. Eskelinen pelasi myös alle 18-vuotiaiden EM-kilpailuissa vuonna 1988, jolloin hän voitti hopeaa. Eskelinen palkittiin turnauksen parhaana maalivahtina.
Sauvasekoitin

Sauvasekoitin on sähkötoiminen, ruoanlaitossa käytettävä pienkodinkone. Sauvasekoitin koostuu kolmesta osasta: Runko, jonka sisällä on moottori; varsi (tai sauva) sekä leikkuuterä. Sen muodot vaihtelevat soseuttamiseen suunnatusta perusmallista lisävarusteelliseen, lähes monitoimikonetta vastaavaan malliin. Joihinkin malleihin on saatavilla lisävarusteena muun muassa raastin, yleisleikkuri, silppuri ja vatkain. Sauvasekoitin on tehosekoitinta ja monitoimikonetta pienempi ja kevyempi laite. Sauvasekoittimen patentoi sveitsiläinen Roger Perrinjaquet vuonna 1950 ja tuotantoon laite tuli muutama vuosi myöhemmin.
Neverwas – Satumaa

Neverwas – Satumaa () on vuonna 2005 ensi-iltansa saanut Joshua Michael Sternin ohjaama ja käsikirjoittama yhdysvaltalais-kanadalainen fantasiaelementtejä sisältävä jännitysdraamaelokuva. Elokuvan pääosia tähdittävät Aaron Eckhart, Ian McKellen, Brittany Murphy, William Hurt, Nick Nolte, Alan Cumming ja Jessica Lange. "Neverwas – Satumaa" on ohjaaja Sternin ohjausdebyytti.
Juoni.
Huippupsykiatri Zach Riley (Aaron Eckhart) pääsee töihin yksityiseen Millwoodin psykiatriseen hoitolaitokseen, jossa hänen menestynyt lastenkirjailijaisänsä T. L. Pierson (Nick Nolte) oli hoidettavana ennen kuin teki itsemurhan 25 vuotta sitten. Millwoodissa Riley tutustuu isänsä hyvin tunteneeseen potilaaseen Gabriel Finchiin (Ian McKellen). T. L. Piersonin luomasta fantasiamaailmasta paljon tietävän Gabriel Finchin avulla Riley alkaa selvittää totuutta menneisyydestä ja isästään. Salaisuuksien tullessa päivän valoon Riley tarvitsee lapsuudenystävänsä Maggie Paigen (Brittany Murphy) apua.
Tuotanto.
"Neverwas – Satumaa" kuvattiin syksyllä vuonna 2004. Elokuva kuvattiin Nelsonin ja Vancouverin kaupungeissa Kanadan Brittiläisessä Kolumbiassa.
Julkaisu ja vastaanotto.
"Neverwas – Satumaa" sai ensi-iltansa Kanadassa Toronton elokuvajuhlilla 9. syyskuuta vuonna 2005. Elokuvaa esitettiin myös Yhdysvaltain elokuvajuhlilla, muun muassa Newport Beachin elokuvajuhlilla 20. huhtikuuta vuonna 2006. "Neverwas – Satumaa" pääsi teatterilevitykseen vain Bulgariassa ja Malesiassa vuonna 2006. Bulgariassa ja Malesiassa elokuva tuotti yhteensä noin 12 000 dollaria. Muuten elokuva julkaistiin suoraan DVD:lle; muun muassa Yhdysvalloissa 3. heinäkuuta 2007 ja Suomessa 11. maaliskuuta 2009.
Elokuvalla on Rotten Tomatoes -sivustolla 14 prosentin "mätä" arvosana, joka perustuu seitsemään arvosteluun, joista yksi on positiivinen ja kuusi negatiivisia.
Virama

Virama on yleisnimitys useissa abugida-kirjaimistoissa esiintyvälle tarkkeelle, jota käytetään ilmaisemaan konsonanttia normaalisti seuraavan vokaalin puuttumista. Pelkkä konsonantti ilman tarketta kuvaa konsonantista ja kirjaimiston oletusvokaalista koostuvaa tavua, ja haluttaessa kirjoittaa konsonantti ilman oletusvokaalia tämän puuttuminen merkitään viramalla.
Sana virama (विराम, "virāma") tulee sanskritista ja tarkoittaa ”lopettamista” tai ”pysähtymistä”. Viramalla on erilaisia nimiä eri kielissä. Hindiksi sen nimi on "halant", bengaliksi "hasanta", malajalamiksi "candrakkala", marathiksi "virama", teluguksi "virāmamu" ja tamiliksi "puḷḷi".
Ecuador Reloaded

Ecuador Reloaded on saksalaisen Sash!-yhtyeen kappale heidän toiselta kokoelma-albumiltaan "". Sen julkaisi Blanco y Negro Records albumin ensimmäisenä singlenä vuonna 2007. Kappale on uudelleenjulkaistu versio yhtyeen vuonna 1997 julkaisemasta menestyskappaleesta ”Ecuador”. Toisin kuin alkuperäinen kappale, "Ecuador Reloaded" ei saavuttanut suurta menestystä, sillä sen ainoiksi listamerkinnöiksi jäivät Britannian singlelistan 89. sija sekä Espanjan singlelistan 17. sija.
Kappalelista.
CD-single
Cache on a stick

Cache on a stick tai COASt on pakkausstandardi irrallisille L2-välimuistiksi tarkoitetuille SRAM-moduuleille. COASt-moduulit muistuttivat ulkomuodoltaan suuria SIMM-moduuleita ja olivat yleisiä 1990-luvun puolivälin IBM PC -yhteensopivissa ja Macintosh-tietokoneissa. Nykyisissä tietokoneissa COASt-moduulit ovat erittäin harvinaisia, sillä L2-välimuisti on useimmiten integroitu joko prosessoriin tai emolevyyn.
Motorola määritteli COASt-moduulin standardileveydeksi 4,33 ja 4,36 tuumaa (110 ja 111 mm) ja -korkeudeksi 1,12-1,16" (28-29 mm). COASt-muisteja oli mahdollista löytää Applen Machintosheista 1990-luvun alusta sen puoliväliin, jolloin ne katosivat Macintoshin siirtyessä PowerPC-alustaan.
Myös Intel käytti COASt-muisteja Pentium-järjestelmissään aina vuoteen 1998 asti (Pentium MMX). COASt-paikka löytyi muun muassa Intelin piirisarjoista 430VX ja 430TX. Myöhemmin Intel yhdisti COASt-moduulin toiminnot prosessoreihinsa, jolloin syntyi Slot 1 suoritinkotelointi, jossa oli prosessori ja välimuistit erillisillä siruilla.
ETO Park

ETO Park on Unkarissa Győrin kaupungissa sijaitseva jalkapallostadion. Vuonna 2008 valmistunut stadion korvasi samalla paikalla sijainneen Stadion ETO:n, joka oli rakennettu 1967. Samassa kompleksissa toimii myös muun muassa ostoskeskus, hotelli ja jalkapalloakatemia.
ETO Park on Győri ETO FC:n kotikenttä. Myös Unkarin jalkapallomaajoukkue on pelannut stadionilla muutamia otteluitaan, kohdaten muun muassa Suomen maaliskuussa 2014.
Corsair Gaming

Corsair Gaming, Inc. (kutsutaan yleisesti nimellä Corsair) on yhdysvaltalainen tietokoneiden oheislaitteita ja komponentteja valmistava yritys. Sen pääkonttori on Fremontissa Kaliforniassa, ja se on rekisteröity Delawareen.
Historia.
Aikaisemmin Corsair Components ja Corsair Memory -nimillä tunnettu yritys perustettiin alun perin Kaliforniassa vuonna 1994 nimellä Corsair Microsystems, ja se valmisti COASt-moduuleiksi kutsuttuja L2-välimuisteja OEM-valmistajille. Yhtiö joutui kuitenkin pian siirtymään DRAM-muistien valmistukseen, kun Intel integroi L2-välimuistin Pentium Pro -prosessoreihinsa ja lopetti näin ulkoisten COASt-moduulien tarpeen. Vuonna 2002 yhtiö alkoi toimittaa tietokoneharrastajille suunniteltuja DRAM-moduuleita, jotka sopivat harrastajien keskuudessa yleiseen ylikellottamiseen. Muistimoduuleiden lisäksi Corsair alkoi valmistaa vähitellen myös muita tietokoneiden komponentteja.
Kangaslampi (Jyväskylä)

Kangaslampi on asuinalue Jyväskylässä Huhtasuon kaupunginosassa. Alue sijaitsee noin kuuden kilometrin päässä Jyväskylän keskustasta. Kangaslammella on liikerakennus, jossa sijaitsee lähikauppa ja parturi-kampaamo. Alueen välittömässä läheisyydessä sijaitsee lisäksi monia erilaisia palveluja tarjoava Huhtakeskus. Kangaslammella on myös huomattavan suuri lasten leikkikenttä sekä vuonna 2009 avattu parkourpuisto.
Kangaslampi koostuu pääosin 1970-luvulla rakennetuista elementtikerrostaloista.
Kangaslampi on myös Jyväskylän tilastoalueen nimi, joka on huomattavasti Kangaslammen asuinaluetta laajempi alue. Tilastoalue sisältää koko Huhtasuon kaupunginosan (Eteläisen Palokankaan pienaluetta lukuun ottamatta) sekä Ankeriasjärven kaupunginosaan kuuluvan Vääräjärven pienalueen.
Historiaa.
Ennen alueen asuttamista paikalla sijaitsi vuosina 1935–1968 toiminut taimitarha. Kangaslammen asuinaluetta alettiin rakentaa ensimmäisenä Huhtasuon asumalähiöistä. Alueen rakentaminen alkoi vuonna 1971, ja ensimmäiset talot valmistuivat seuraavan vuoden aikana Laikuttajantielle. Suurin osa alueen rakentamisesta tapahtui vuosina 1973–1974.
Lampi.
Kangaslampi on myös alueella sijaitsevan lammen nimi. Rannalla sijaitsee uimaranta.
Le Mansin 24 tunnin ajo 2014

Le Mansin 24 tunnin ajo 2014 () oli kestävyysajokilpailu, joka ajettiin 14.–15. kesäkuuta Circuit de la Sarthen radalla Le Mansissa Ranskassa. Kilpailun voittivat Marcel Fässlerin, André Lottererin ja Benoît Tréluyerin autokunta.
Kilpailu oli kauden 2014 FIA World Endurance Championship -sarjan kolmas osakilpailu.
Tulokset.
‡ = Loïc Duval Audin nro 1 kuljettaja loukkaantui keskiviikon harjoituksissa sattuneessa rajussa onnettomuudessa. Duval ei loukkaantumisensa voinut osallistua kilpailuun, joten hänet korvattiin Audin varakuljettaja Marc Genéllä. Genén paikan LMP2:n nro 38 Jota Sportin ratissa otti Oliver Turvey.
Hopeasormuksen taika

Hopeasormuksen taika on Maijaliisa Dieckmannin kirjoittama historiallinen nuortenkirja. Se on Hopeasormus-kirjasarjan ensimmäinen osa ja sijoittuu 1800-luvulle. Sarjan seuraavat osat ovat "Keisari ratsastaa kaupunkiin" ja "Kolme hopeasormusta". Kirja ilmestyi vuonna 2002 ja sen julkaisi Tammi. Kirjan päähenkilöitä ovat ystävykset Ella, Stiina ja Karoliina.
Lähteet.
http://www.kirjasampo.fi/fi/kulsa/saha3%253Au9a9d7cd1-b899-4821-94b3-d01c30c9914c
Savannikäärmekotka

Savannikäärmekotka ("Circaetus pectoralis") on haukkojen heimon sukuun kuuluva lintu. Sitä tavataan laajalti Itä-Afrikassa ja eteläisessä Afrikassa Angolassa, Botswanassa, Burundissa, Keski-Afrikan tasavallassa, Kongossa, Kongon demokraattisessa tasavallassa, Etiopiassa, Keniassa, Lesothossa, Malawissa, Mosambikissa, Namibiassa, Ruandassa, Somaliassa, Etelä-Afrikassa, Etelä-Sudanissa, Sudanissa, Swazimaassa, Tansaniassa, Ugandassa, Sambiassa ja Zimbabwessa.
Lajia esiintyy joillakin alueilla harvakseltaan, joillakin se taas on yleinen. Laajan esiintymisalueen vuoksi sen kokonaislukumäärä voi olla viisinumeroinen. Laji elä savannien ja arojen aukeilla alueilla ja metsien aukoissa 3400 metrin korkeuteen saakka.